་དང་། །སྣང་བའི་དོན་དུ་དེ་བཞིན་ཉིད། །དྲི་མ་མེད་པ་གང་ཡིན་པ་དེ་ནི་གནས་ཡོངས་སུ་གྱུར་བའི་རང་བཞིན་དུ་བསྟན་པའོ། །དངོས་པོ་རྫས་ལ་འཇུག་པ་ནི། །ཐུན་མོང་བ་སྣོད་ཀྱི་རྣམ་པར་རིག་པའི་དེ་བཞིན་ཉིད་དུ་ཡོངས་སུ་གྱུར་བ་དང་། །མདོ་སྡེའི་ཆོས་ཀྱི་དབྱིངས་ཉིད་ཀྱི། །དེ་བཞིན་ཉིད་དུ་ཡོངས་སུ་གྱུར་བ་དང་། །ཐུན་མོང་མིན་པ་སེམས་ཅན་གྱི། །ཁམས་ཀྱི་རྣམ་པར་རིག་པ་ཡི། །དེ་བཞིན་ཉིད་དུ་ཡོངས་སུ་གྱུར་པའོ། ། དེའང་གནས་ཡོངས་སུ་གྱུར་པའི་དངོས་པོ་ནི་དེ་བཞིན་ཉིད་རྣམ་པ་གསུམ་ཡོངས་སུ་གྱུར་པ་སྟེ། །དེའི་རྗེས་སུ་སོང་བའི་དབྱེ་བ་ལས་ཀྱང་འབྲས་བུའི་དབྱེ་བ་སྣང་བ་དང་འདོམས་པ་དང་ཀུན་ཏུ་སྟོན་པའི་འབྲས་བུ་ཐ་དད་པའི་ཕྱིར་རོ། །གང་ཟག་དག་ལ་འཇུག་པ་ནི། ། དེ་བཞིན་ཉིད་དང་པོ་གཉིས་གནས་གྱུར་པའི་འབྲས་བུ་ནི་སངས་རྒྱས་དང་། །བྱང་ཆུབ་སེམས་དཔའ་རྣམས་ཀྱི་ནི། །དེ་བཞིན་ཉིད་ཡོངས་སུ་ གྱུར་པ་སྟེ་ཐུན་མོང་མ་ཡིན་པའི་ཕྱིར་རོ། །གནས་གྱུར་པ་ཕྱི་མ་དེ་ནི་ཐུན་མོང་བ་ཡིན་པའི་ཕྱིར་རོ་ཉན་ཐོས་རྣམས་དང་ནི། །རང་སངས་རྒྱས་རྣམས་ཀྱི་ཡང་ཡིན་ནོ། །ཁྱད་པར་ཅན་ལ་འཇུག་པ་ནི། །སངས་རྒྱས་དང་བྱང་ཆུབ་སེམས་དཔའ་རྣམས་ཀྱི། །ཞིང་ཡོངས་སུ་དག་པའི་ཁྱད་པར་དང་། །ཆོས་སྐུ་དང་ལོངས་སྤྱོད་རྫོགས་པ་དང་། །སྤྲུལ་པའི་སྐུ་ཐོབ་པས་གོ་རིམ་བཞིན་དུ་ཤེས་བྱ་ཐམས་ཅད་ལ་གཟིགས་པ་དང་། ། ཟབ་པ་དང་རྒྱ་ཆེ་བ་ངོ་མཚར་གྱི་སྒོ་བསམ་གྱིས་མི་ཁྱབ་པ་འདོམས་པ་དང་ནི་གཞན་དོན་བསྒྲུབ་པ་ལ་དབང་འབྱོར་བ་ཉིད། །ཐོབ་པའི་ཁྱད་པར་ལས་ཡིན་ནོ། །དགོས་པ་རྟོགས་པ་ལ་འཇུག་པ་ནི། ། ཁྱད་པར་རྣམ་པ་གསུམ་གྱིས་ཉན་ཐོས་དང་རང་སངས་རྒྱས་རྣམས་ལས་བྱང་ཆུབ་སེམས་དཔའ་རྣམས་ཀྱི་གནས་ཡོངས་སུ་གྱུར་པ་ཁྱད་པར་དུ་འཕགས་ཏེ་རྫོགས་པའི་བྱང་ཆུབ་ཏུ་སྨོན་པས་སྔོན་གྱི་སྨོན་ལམ་གྱི་ཁྱད་པར་དང་། །ཐེག་པ་ཆེན་པོ་སྟོན་པ་ཡི། ། གསུང་རབ་ལ་དམིགས་པའི་ཁྱད་པར་དང་ས་བཅུ་ཐོབ་པའི་ཕྱིར་སྒྲིབ་པ་རྣམས་ཀྱི་གཉེན་པོ་བསྒོམ་པ་ལ། །རབ་ཏུ་སྦྱོར་བའི་ཁྱད་པར་རོ། ། གནས་ཡོངས་སུ་གྱུར་པའི་གནས་སམ་རྟེན་ལ་འཇུག་པ་ནི། །རྣམ་པར་མི་རྟོག་པའི་ཡེ་ཤེས་ལ། །འཇུག་པ་རྣམ་པ་དྲུག་གིས་ཏེ། །དམིགས་པ་དང་མཚན་མ་སྤངས་པ་དང་། །ཡང་དག་པ་ཡི་སྦྱོར་བ་དང་། །མཚན་ཉིད་དང་ནི་ཕན་ཡོན་དང་། །ཡོངས་སུ་ཤེས་ལ་འཇུག་པས་སོ། །དེ་ལ་དང་པོ་རྣམ་པར་མི་རྟོག་པའི་ཡེ་ཤེས་དེའི་དམིགས་པ་ལ། །འཇུག་པ་ནི་རྣམ་པ་བཞིར་ཤེས་པར་བྱ་སྟེ། །ཐེག་པ་ཆེན་པོ་སྟོན་པ་འདི་དགེ་བའི་བཤེས་གཉེན་ལ་མོས་པ་དང་། ཐེག་པ་ཆེན་པོ་དེ་ལ་མོས་པ་དང་དེ་ལ་ངེས་པ་སྐྱེ་བ་དང་། ། བྱང་ཆུབ་ཀྱི་ཕྱིར་ཚོགས་ནི་ཡོངས་སུ་རྫོགས་པ་སྟེ་གང་རུང་ཞིག་མེད་ན་དེ་མི་སྐྱེ་པས་སོ། །གཉིས་པ་མཚན་མ་སྤངས་པ་ལ། །འཇུག་པ་ཡང་ནི་རྣམ་པ་བཞི་སྟེ། །མི་མཐུན་པའི་ཕྱོགས་འདོད་ཆགས་ལ་སོགས་པའི་མཚན་མ་སྤངས་པ་དང་གཉེན་པོ་མི་སྡུག་པ་ལ་སོགས་པའི་མཚན་མ་སྤངས་པ་དང་། །དེ་བཞིན་ཉིད་དོ་སྙམ་པའི་འབད་རྩོལ་ཡང་སྤངས་པ་དང་ས་རྣམས་སུ་བསྒོམ་པས་རྟོགས་པར་བྱ་བ་ཡི། །མཚན་མ་དག་ནི་སྤངས་པ་ལས་སོ། །འདིས་ནི་རིམ་པ་ཇི་ལྟ་བ་བཞིན་དུ། །དང་པོ་ནི་གནས་ངན་ལེན་གྱི་རྒྱུ་ཡིན་པའི་ཕྱིར་དང་། །རྟོགས་པར་སླ་བའི་ཕྱིར་རགས་པ་དང་གཉིས་པ་ནི་དེའི་གཉེན་པོ་ཡིན་པས་འབྲིང་དང་གསུམ་པ་ནི་དེ་ལས་གཞན་ཐམས་ཅད་ཀྱི་གཉེན་པོ་ཡིན་པས་ཕྲ་མོ་དང་། ། བཞི་པ་ནི་བསྒོམས་བྱའི་འབྲས་བུ་ཡིན་པའི་ཕྱིར་རིང་དུ་རྗེས་སུ་འབྲེལ་པ་ཡི། །མཚན་མ་ཡོངས་སུ་སྤངས་པ་ཡིན་ནོ། །ཡང་དག་པ་ཡི་སྦྱོར་བ་ལ། །འཇུག་པ་ཡང་ནི་རྣམ་བཞི་སྟེ། ། རྣམ་པར་རིག་པ་ཙམ་དུ་དམིགས་པ་ཡི་ནི་སྦྱོར་བ་དང་། ། དོན་མི་དམིགས་པ་ཡི་སྦྱོར་བ་དང་། ། རྣམ་པར་རིག་པར་བྱ་བའི་དོན་མེད་ན་རྣམ་པར་རིག་པ་མི་འཐད་པས་དམིགས་པ་མི་དམིགས་པའི་སྦྱོར་བ་དང་། ། གཉིས་སུ་མི་དམིགས་པ་གཉིས་སུ་མེད་པ་དམིགས་པའི་སྦྱོར་བའོ། །དེ་ལ་མཚན་ཉིད་འཇུག་པ་ནི། །རྣམ་པ་གསུམ་གྱིས་ཤེས་པར་བྱ་སྟེ། །ཆོས་ཉིད་གནས་པ་ཉིད་ལས་ནི། ། གཟུང་འཛིན་གཉིས་སུ་མེད་ཅིང་བརྗོད་དུ་མེད་པའི། །ཆོས་ཉིད་ལ་རབ་ཏུ་གནས་པའི་ཕྱིར་རོ། །སྣང་བ་མེད་པ་ལས་གཟུང་འཛིན་གཉིས་དང་ནི། །ཇི་ལྟར་ཡིད་ཀྱིས་མངོན་པར་བརྗོད་པ་དང་། །དབང་པོ་ཡུལ་དང་རྣམ་པར་རིག་པ་དང་། །སྣོད་ཀྱི་འཇིག་རྟེན་གྱི་སྣང་བ་མེད་པའི་ཕྱིར། ། དེ་ལྟར་ན་ཅི་ཞིག་བསྟན་པར་འགྱུར་ཞེ་ན། དེས་ན་འདིས་ནི་གཟུང་བ་དང་འཛིན་པའི་དངོས་པོ་ལ་གཉིས་སུ་བརྟག་ཏུ་མེད་པ། ། མངོན་པར་བརྗོད་པས་བསྟན་དུ་མེད་པ་མིག་གི་དབང་པོ་ལ་སོགས་པར་གནས་མེད་པ། ། གཟུགས་ལ་སོགས་པར་སྣང་བ་མེད་ཅིང་རྣམ་པར་རིག་པ་མ་ཡིན་པས་རྣམ་རིག་མེད་པ། ། སྣོད་ཀྱི་དངོས་པོ་མི་སྣང་བས་གནས་མེད་པ་ཞེས་བྱ་བ་སྟེ། །རྣམ་པར་མི་རྟོག་པའི་ཡེ་ཤེས་ཀྱི། །མཚན་ཉིད་མདོ་ཇི་ལྟར་བ་བཞིན་བརྗོད་པ་ཡིན་ནོ། །སྣང་བ་ལས་ཡེ་ཤེས་ཀྱི་མཚན་ཉིད་བསྟན་པ་ནི་ཆོས་ཐམས་ཅད། །ནམ་མཁའི་དཀྱིལ་དང་མཉམ་པར་སྣང་བའི་ཕྱིར་ཏེ་དེའི་ཡུལ་ཅན་གྱི་མཚན་མ་ཐམས་ཅད་སྤངས་པའི་ཕྱིར་རོ། །འདུ་བྱེད་ཐམས་ཅད་ཡང་དག་པར་མ་ཡིན་པ་སྒྱུ་མ་ལ་སོགས་པ་སྟེ། སྨིག་རྒྱུ་དང་རྨི་ལམ་ལ་སོགས་པ་ལྟ་བུར་སྣང་བ་ཡིན་པའི་ཕྱིར་རོ། །ཕན་ཡོན་ལ་འཇུག་པ་ནི་རྣམ་པ་བཞི་སྟེ། །ཆོས་ཀྱི་སྐུ་རྫོགས་པར་གྱུར་བས་གནས་ཡོངས་སུ་གྱུར་པ་ཐོབ་པ་དང་། །གོང་ན་མེད་པའི་བདེ་བ་མཆོག་ཐོབ་པས་ནི་ཟག་པ་དང་བཅས་པའི་བདེ་བ་སྤངས་བ་དང་། །གཟིགས་པ་ལ་དབང་འབྱོར་བ་ཐོབ་པ་ཡིས་ནི་ཤེས་བྱ་ཇི་ལྟ་བ་དང་ཇི་སྙེད་པ་རྟོགས་པ་དང་། །སྟོན་པ་ལ་དབང་འབྱོར་བ་ཐོབ་པ་ཡིས་ནི་ཇི་ལྟར་འོས་པར་བསྟན་པའི་སྒོ་དུ་མ་ལ་འཇུག་པའོ། །ཡོངས་སུ་ཤེས་པ་ལ་འཇུག་པ་ནི། །རྣམ་པ་བཞི་རུ་ཤེས་པར་བྱ་སྟེ། ། མི་མཐུན་པའི་ཕྱོགས་ལྔའི་གཉེན་པོ་ཡོངས་སུ་ཤེས་པ་དང་། ། མི་རྟོག་པ་ལྔ་དང་བྲལ་བའི་མཚན་ཉིད་ཡོངས་སུ་ཤེས་པ་དང་། ། གཞན་ལས་འཕགས་པའི་ཁྱད་པར་ལྔའི་ཁྱད་པར་ཡོངས་སུ་ཤེས་པ་དང་། ། ཡེ་ཤེས་ཀྱི་ལས་ལྔ་ཡོངས་སུ་ཤེས་པའོ། །དེ་ལ་གཉེན་པོ་ཡོངས་སུ་ཤེས་པ་ནི། །རྣམ་པར་མི་རྟོག་པའི་ཡེ་ཤེས་ཏེ། ། མེད་པའི་ཆོས་དང་མེད་པའི་གང་ཟག་ཏུ་འཛིན་པ་དང་། ། མེད་པའི་སྐྱེ་བ་ལ་སོགས་པ་ཡོངས་སུ་གྱུར་པ་དང་མེད་པའི་ཆོས་དང་ཆོས་ཉིད་ཐ་དད་དུ་འཛིན་པ་དང་། ། ཆོས་དང་གང་ཟག་བརྟགས་པར་ཡོད་པ་ལ་མེད་པའི་སྐུར་པ་འདེབས་པ་ཉིད་ཡིན་ཏེ། ། དེ་ལྟར་མེད་པ་འཛིན་པ་རྣམ་པ་ལྔའི། །གཉེན་པོ་བསྟན་པ་ཡིན་པའི་ཕྱིར་རོ། །མཚན་ཉིད་ཡོངས་སུ་ཤེས་པ་ནི། ། བུ་ཆུང་ལྟར་ཅི་ཡང་ཡིད་ལ་མི་བྱེད་པ་དང་བསམ་གཏན་གཉིས་པ་ལ་སོགས་པ་ལྟར་རྟོག་དཔྱོད་ལས་ཡང་དག་པར་འདས་པ་དང་། །གཉིད་ལོག་པ་དང་བརྒྱལ་བ་ལ་སོགས་པ་ལྟར་རྣམ་པར་རྟོག་པ་ཉེ་བར་ཞི་བ་དང་མིག་ལ་སོགས་པ་བཞིན་དུ་མི་རྟོག་པའི་ངོ་བོའི་དོན་དང་། །རྣམ་པར་རྟོག་པར་མི་བྱའོ་སྙམ་པའི་མངོན་རྟགས་སུ་འཛིན་པ་དང་རྣམ་པ་ལྔ། །སྤངས་པའི་རང་གི་མཚན་ཉིད་དོ། །ཁྱད་པར་ཡོངས་སུ་ཤེས་པ་ནི། ། སྲིད་ཞིའི་སྐྱོན་ཡོན་ལ་རྣམ་པར་མི་རྟོག་པ་ཉིད་དང་། ། ཤེས་བྱ་རང་དང་སྤྱིའི་མཚན་ཉིད་ཇི་ལྟ་བ་བཞིན་ཡུལ་དུ་བྱེད་པས་ཉི་ཚེ་བ་ནི་མ་ཡིན་པ་དང་། ། སྲིད་ཞིའི་མཐའ་ལ་གནས་པ་མེད་པ་དང་ལྷག་མེད་དུ་མྱ་ངན་ལས་མི་འདའ་བས་གཏན་དུ་བ་དང་། ། ཡོན་ཏན་གོང་ན་མེད་པའི་རྣམ་པ་སྟེ། །ཁྱད་པར་རྣམ་པ་ལྔ་ཡིན་ནོ། །ཐ་མ་ཡེ་ཤེས་ཀྱི་བྱེད་ལས་ཡོངས་སུ་ཤེས་པ་ནི། ། ཀུན་ནས་སྡང་བ་བཅོམ་པས་རྣམ་པར་རྟོག་པ་མངོན་དུ་རྒྱུ་ལས་རིང་དུ་བྱེད་པ་དང་། ། ཤེས་བྱ་ཇི་ལྟ་བ་དང་ཇི་སྙེད་པ་རྟོགས་པས་བླ་ན་མེད་པའི་བདེ་བ་སྟེར་བ་དང་། ། ཕྲ་རྒྱས་བག་ཆགས་དང་བཅས་པ་ཡང་དག་པར་བཅོམ་པས་ཉོན་མོངས་པ་དང་ཤེས་བྱ་ཡི། །སྒྲིབ་པ་བྲལ་བར་བྱེད་པ་དང་། ། རྣམ་པར་མི་རྟོག་པ་དེ་ཡི་རྗེས་ལས་ཐོབ་པ་ཡི། །ཡེ་ཤེས་ཤེས་བྱའི་རྣམ་པ་ནི། །ཐམས་ཅད་ལ་ནི་འཇུག་པ་དང་། །སངས་རྒྱས་ཀྱི་ཞིང་ནི་ཡོངས་སུ་སྦྱོང་བ་དང་། །སེམས་ཅན་ཡོངས་སུ་སྨིན་པར་བྱེད་པ་དང་། །རྣམ་པ་ཐམས་ཅད་མཁྱེན་པ་ཉིད། །གཏོད་ཅིང་སྟེར་བར་བྱེད་པ་སྟེ། ། དེ་ལྟར་རྣམ་པ་ལྔ་ནི་ལས་ཀྱི་ཁྱད་པར་རོ། །ཡིད་ལ་བྱེད་པ་ལ་འཇུག་པ་ནི། ། ཅི་ནས་ཀྱང་རྣམ་པར་མི་རྟོག་པའི་ཡེ་ཤེས་ལ། །འཇུག་པར་འདོད་པའི་གང་ཟག་ནི། །བྱང་ཆུབ་སེམས་དཔའ་གང་ཡིན་པ་དེ་དག་གིས། །འདི་ལྟར་ཡིད་ལ་བྱེད་པ་སྟེ། ། ཐོག་མ་མེད་པའི་དུས་ཅན་གྱི་མ་རིག་པའི་བག་ཆགས་ལས་དེ་བཞིན་ཉིད་ནི་མི་ཤེས་པས། །མི་བདེན་པར་ནི་ཀུན་ཏུ་རྟོག་པས་ཡོངས་སུ་བརྟགས་པའི། །ས་བོན་ཐམས་ཅད་པ་ཞེས་ཀུན་གཞིའི་རྣམ་པར་ཤེས་པ་དེ་ནི། །མེད་པ་ལ་གཉིས་སུ་སྣང་བའི་རྒྱུའོ། །ཀུན་གཞི་དེ་ལ་བརྟེན་པའི་ཐ་དད་པ་རྒྱུད་གཞན་དང་གཞན་དུ་སྣང་བ་འཇུག་ཤེས་དྲུག་སྟེ། །དེ་ལྟར་མི་ཤེས་པས་ཕྱིན་ཅི་ལོག་གི་རྒྱུ་ཡིན་པ་དེས་ན་རྒྱུ་དང་འབྲས་བུར་བཅས་པ། །སྣང་དུ་ཟིན་ཀྱང་སྣང་བ་ལྟར་དོན་ལ་མེད་པའོ། ། གཟུང་བ་དང་འཛིན་པའི་རང་བཞིན་དེ་སྣང་བས་གཉིས་སྟོང་གི་ཆོས་ཉིད་དེ་མི་སྣང་ཞིང་། ། གཟུང་འཛིན་གཉིས་པོ་དེ་མི་སྣང་བས་ཆོས་ཉིད་སྣང་ངོ་ཞེས་མོས་པ་ཡིད་ལ་བྱེད་པས། །དེ་ལྟར་ཚུལ་བཞིན་དུ་ཡིད་ལ་བྱེད་པ་ན། །བྱང་ཆུབ་སེམས་དཔའ་རྣམ་པར་མི་རྟོག་པའི། །ཡེ་ཤེས་ལ་ནི་འཇུག་སྟེ་སྦྱོར་བའི་ལམ་གྱིས་བསྡུས་པའོ། ། ཇི་སྐད་བཤད་པ་དེ་ལྟར་དམིགས་པ་ལས་རྣམ་པར་རིག་པ་ཙམ་དུ། །དམིགས་པ་ཁོ་ན་ལས་ཕྱི་རོལ་གྱི་དོན་རྣམས་མི་དམིགས་པ་ལ་འཇུག་པ་དང་། ། དེ་ལྟར་དོན་རྣམས་མི་དམིགས་པ་ལས་ནི། ། རྣམ་པར་རིག་པར་བྱ་བའི་ཡུལ་མེད་པས་རྣམ་པར་རིག་པ་ཙམ་ཡང་མི་དམིགས་པ་ལ་འཇུག་པ་དང་། །དེ་མི་དམིགས་པ་ལས་གཟུང་བ་དང་འཛིན་པ་གཉིས་པོ་ནི། །ཁྱད་པར་མེད་པའི་དམིགས་པ་ལ་འཇུག་གོ །དེ་གཉིས་ཁྱད་པར་མི་དམིགས་པ། །དེ་ནི་རྣམ་པར་མི་རྟོག་པའི། །ཡེ་ཤེས་ཡུལ་གཟུང་འཛིན་གཉིས་མེད་ཅིང་ཡུལ་ཅན་གྱིས་དམིགས་པ་མེད་པ་སྟེ། །མཚན་མ་ཐམས་ཅད་མི་དམིགས་པས། །རབ་ཏུ་ཕྱེ་བ་ནི་ཡིན་པའི་ཕྱིར་རོ། །སྦྱོར་བས་ས་ལ་འཇུག་པ་ནི། །རྣམ་པ་བཞི་རུ་ཤེས་པར་བྱ་སྟེ། །མོས་པའི་རབ་ཏུ་སྦྱོར་བས་ན། །མོས་པས་སྤྱོད་པའི་ས་ལ་སྟེ། ། དེ་ནི་སྔར་བསྟན་པའི་ངེས་པར་འབྱེད་པའི་གནས་སྐབས་སོ། །སོ་སོར་རབ་ཏུ་རྟོགས་པ་ཡི། །སྦྱོར་བས་ས་ནི་དང་པོ་མཐོང་བའི་ལམ་གྱིས་ཆོས་ཀྱི་དབྱིངས་རབ་ཏུ་རྟོགས་པ་ སྟེ། །དེ་ཉིད་ཀྱང་སྔར་བསྟན་པའི་རིག་པའི་གནས་སྐབས་ཀྱིས་སོ། །བསྒོམ་པས་རབ་ཏུ་སྦྱོར་བས་ནི། ། གཉིས་པ་ལ་སོགས་པ་མ་དག་པ་ཡི་ས་དྲུག་སྟེ་མཚན་མ་ལ་ཀུན་ཏུ་སྤྱོད་པ་དག་དང་། ། བརྒྱད་པ་ལ་སོགས་པ་མཚན་མ་མེད་པ་ལ་ངང་གིས་འཇུག་པ་ཡོངས་སུ་དག་པའི་ས་ནི་གསུམ་པོ་སྟེ། །དེ་དག་ཀྱང་ནི་སྔར་བསྟན་པའི་རྗེས་སུ་དྲན་པའི་གནས་སྐབས་སོ། །མཐར་ཕྱིན་པ་ལ་སྦྱོར་བས་ནི། ། སངས་རྒྱས་ཀྱི་ས་ལ་ལྷུན་གྱིས་གྲུབ་པར་སངས་རྒྱས་ཀྱི། །མཛད་པ་རྒྱུན་མི་འཆད་པའི་ཕྱིར་ཏེ། །དེ་ཡང་ནི་སྔར་བསྟན་པ་དེ་ཡི་བདག་ཉིད་དུ། །ཉེ་བར་འགྲོ་བའི་གནས་སྐབས་སོ། །ཉེས་དམིགས་དག་ལ་འཇུག་པ་ནི། །གནས་ཡོངས་སུ་གྱུར་པ་མེད་པ་ཡི། །ཉེས་དམིགས་ནི་རྣམ་པ་བཞི་སྟེ་ཉོན་མོངས་པ། །མི་འཇུག་པའི་རྟེན་སྒྲིབ་པ་སྤངས་པའི་ཡེ་ཤེས་མེད་པའི་ཉེས་པ་དང་། ། སྒྲིབ་པ་སེལ་བྱེད་ཀྱི་ལམ་འཇུག་པའི་རྟེན་མེད་པའི་ཉེས་པ་དང་། །མྱ་ངན་འདས་པའི་གང་ཟག་རྣམས། ། གནས་གྱུར་ཐོབ་པ་ལ་གདགས་དགོས་པས་དེ་གདགས་པའི་གཞི་མེད་པའི་ཉེས་པ་དང་། །བྱང་ཆུབ་གསུམ་གྱི་ཁྱད་པར་དག་ཀྱང་གནས་གྱུར་པ་ལ་ཡོད་པས་དེ་གདགས་པའི་གཞི་མེད་པའི་ཉེས་པའོ། ། གནས་ཡོངས་སུ་གྱུར་པ་ཡོད་ན་ཉེས་དམིགས་དེ་དག་ལས་བཟློག་ནས་ཕན་ཡོན་ལ་འཇུག་པ་ནི། །རྣམ་པ་བཞི་རུ་ཤེས་པར་བྱའོ། ། ཡང་དག་པ་མ་ཡིན་པའི་ཀུན་ཏུ་རྟོག་པ་སྣང་ཡང་ཡོད་པ་མ་ཡིན་པ་དེ་ལ་ཡིད་ཆེས་པར་བྱེད་པའི་དཔེར་བརྗོད་པར་བྱ་བ་ནི། །མེད་པའི་ཆོས་རྣམས་མེད་བཞིན་དུ་སྣང་བའི་དཔེ། །སྒྱུ་མ་དང་རྨི་ལམ་དང་སྨིག་རྒྱུ་དང་སྒྲ་བརྙན་ལ་སོགས་པ་བཞིན་ནོ། །གནས་ཡོངས་སུ་གྱུར་པ་ཡིན་ཡང་རྣམ་པར་འགྱུར་བའི་ཆོས་ཅན་མ་ཡིན་པའི་ཚུལ་ནི། །གནས་ཡོངས་ སུ་གྱུར་པ་དེ་ཡང་དཔེར་བྱ་ན། ། རང་བཞིན་གྱིས་དག་པ་ནམ་མཁའ་དང་གསེར་བཟང་པོ་དང་ཆུ་དྭང་བ་ལ་སོགས་པ་བཞིན་ནོ། །དེ་ཡང་ནམ་མཁའ་རང་བཞིན་གྱིས་དག་པ་ཁོ་ན་སྟེ་གློ་བུར་གྱི་ཁུག་རྣ་ལ་སོགས་པ་དང་འབྲེལ་བ་ལས་དེ་མ་རྟོགས་པར་ཟད་ལ། །དེ་དང་བྲལ་བ་ལས་ནི་དག་པ་ཡིན་ནོ། །སྔར་མ་དག་པ་དག་པར་གྱུར་པ་ནི་མ་ཡིན་གྱི་འོན་ཀྱང་མི་དམིགས་པའི་རྒྱུ་དང་བྲལ་བས་དམིགས་པར་ཟད་དོ། །རབ་ཏུ་དག་པར་དམིགས་པས་ནམ་མཁའ་རྣམ་པར་འགྱུར་བའི་ཆོས་ཅན་དུ་ཁས་བླང་བར་བྱ་བ་ཡང་མ་ཡིན་ནོ། །དེ་བཞིན་དུ་གསེར་དང་ཆུའི་དཔེ་ལ་ཡང་སྦྱར་བར་བྱའོ། །འདི་གསེར་དང་ཆུའི་དཔེས་ནི་རྫས་ལ་མ་བལྟོས་པར་ཡོན་ཏན་ཙམ་ཆོས་མཐུན་པར་བསྟན་པ་ཡིན་ལ། ནམ་མཁའི་དཔེས་ནི་ཐམས་ཅད་བསྟན་པ་ཡིན་ནོ། །སོགས་པའི་སྒྲས་ནི་གོས་ལ་སོགས་པ་དྲི་མ་དང་བྲལ་བས་དག་པར་གྱུར་པ་ཐམས་ཅད་བཟུང་ངོ་། །ཆོས་དང་ཆོས་ཉིད་རྣམ་པར་འབྱེད་པའི་ཚིག་ལེའུར་བྱས་པ་མགོན་པོ་བྱམས་པས་མཛད་པ་རྫོགས་སོ།། །།ཁ་ཆེའི་མཁན་པོ་མ་ཧཱ་ཛ་ན་དང་། ཞམ་ལོ་ཙཱ་བ་དགེ་སློང་སེང་གེ་རྒྱལ་མཚན་གྱིས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །། མཆན་འདི་སངས་རྒྱས་གཉིས་པ་དབྱིག་གཉེན་ཞབས་ཀྱི་འགྲེལ་པ་ལ་བརྟེན་ནས་གཞན་ཕན་སྣང་བས་བྲིས་པ་དགེ་ལེགས་སུ་གྱུར་ཅིག། ༈ །།སྣ་ཚོགས་སྤྲོས་པའི་ཆོས་ཀུན་དང་། །ཆོས་ཉིད་ཟབ་མོའི་གཤིས་ལུགས་གང་། །ཚུལ་བཞིན་རྣམ་པར་འབྱེད་པའི་གཞུང་། །ལྷ་བརྒྱའི་མགོན་གྱི་གསུང་གསང་འདི། །དབྱིག་གི་གཉེན་གྱིས་བཀྲལ་བ་བཞིན། །དྲི་མེད་ལེགས་པར་ཕྱེ་བ་ཡི། །མཆན་འགྲེལ་འདི་ཡང་དཔལ་སྤུངས་སུ། །ཆོས་ཀྱི་བློ་གྲོས་དད་པས་བསྒྲུབས། །ལེགས་བྱས་འདི་མཐུས་བྱེད་པོ་གང་། །མ་འོངས་རྣམ་འདྲེན་ལྔ་པ་ཡི། །འཁོར་གྱི་འདུས་པ་དང་པོ་རུ། །ཆོས་ཀྱི་བདུད་རྩིའི་སྣོད་གྱུར་ཏེ། །མཁའ་མཉམ་ཡིད་ཅན་མཐའ་དག་ཀྱང་། །ཟབ་ཞི་རྡུལ་བྲལ་ཡང་དག་མཐའ། །བྱམས་ཆེན་རྒྱལ་བའི་གོ་འཕང་ལ། །མྱུར་དུ་འགོད་པའི་བྱེད་པོར་ཤོག །ཅེས་པའང་ཆོས་ཀྱི་སེང་གེས་སོ།། །།